Papersnake/gushiwen huggingface dataset:
荅吴坚白
王以悟（明代）

忆从洛涧后，师友旷经年。立雪君怀古，传经我见偏。

悟□无一字，行处有多愆。寄语真脩士，好期共勉旃。
五忆诗有序 其一 千人石明月
张元凯（明代）

明月青山短簿家，笙歌几处醉流霞。瑶光浸石翻疑水，玉露漙空尽作花。
听旧宫中乐人穆氏唱歌
刘禹锡（唐代）

曾随织女渡天河，记得云间第一歌。
休唱贞元供奉曲，当时朝士已无多。
即事
林希逸（宋代）

寒林叶尽见巢乌，独坐閒吟自引须。万劫总如萍聚散，一身几见树荣枯。

昨日明日算不尽，先天后天易本无。事有难言长隐几，何人曾识我非吾。
和唐子固见寄初冬晚步韵
钱亿年（宋代）

凄风满寒谷，广陌照落日。
繁霜排岸草，尫瘁怯寒栗。
块从阅残编，十日九不出。
时为孤愤愤吟，嗟嗟类蟋蟀。
歧路多阻艰，烟霞成个疾。
保是千金躯，他慕无终毕。
无览尘垢外，无得初无失。
溺志胶扰间，一跧跽信匪一。
阮生亦有言，何异褌中虱。
呼童洗破觥，一醉真可必。
耳热即呜呜，鄙野谁诃诘。
浩歌莫予知，奚用聆清瑟。
恣遨游，适情性，明月清风随所咏。安能呼起谢元晖，相从得句澄江净。 其二
陈烓（明代）

歌丽曲，斟浊醪，鱼龙水底避诗豪。莼美鲈肥无限兴，青云何似白云高。
秋怀
曹勋（宋代）

胡骑连年颇内侵，胡尘漠漠翳高深。
何当固赵如颇牧，遂佐兴宛破邑寻。
尚想鼓旗延大敌，要须风鹤有余音。
秋高马健予方病，只有丹枫可照心。
晓行闻莺
李廌（宋代）

花梢未动雨中听，催遍园林百果成。
六月不知春色尽，五更来伴夏鸡声。
树头萧瑟长风过，马上瞢腾短梦惊。
劝汝无言归旧谷，先秋番次候虫鸣。
自汉州之金堂过沈氏竹园小憩坐间微雨
陆游（宋代）

修修万竹压康庄，碧玉椽围一尺强。
雪节烟梢谁暇赏，马蹄车辙可怜忙。
帽边忽堕吹香句，肘後旧传医俗方。
更觉清游天所惜，坐来飞雨度横塘。
句 其六十八
徐俯（宋代）

向使不死贼，未必世能容。
赋环波亭送杨校勘归豫章
乃贤（元代）

积水敞华构，参差带幽壑。微风动轻蘋，绿云泛珠箔。

天空夕阴动，川迥游鳞跃。徘徊沧洲梦，露下翠衾薄。

公子属鸣佩，逍遥陟延阁。微吟省树移，缓步庭花落。

放舟返春渚，言恣林泉乐。挥觞靡可留，怅望青山郭。
林下
宋祁（宋代）

林下追凉久，山西反照初。
兰苕香自怨，蝉腹饱犹虚。
李暗倾冠外，棋残折屐馀。
萧然皋壤乐，何必羡池鱼。
望海潮 兴济道中
周思兼（明代）

苍山烟暝，碧波云淡，画船闲舣蘋洲。人坐镜中，棹停天上，扣舷蘋发新讴。

斜日水西头，正莺寻芳树，燕绕红楼。谁整雕鞍，拂衣将去更淹留。

春风旧日遨游，曾雾迷兰枻，雨滞棠舟。须信当年，五陵年少，争夸肥马轻裘。

欲语且还休，问谁家庭院，深锁清秋。杨柳无情，也低眉黛助人愁。
和德邵
李正民（宋代）

文传台阁播声名，我老何庸作重轻。束缊莫能还逐妇，亡羊因使叹无兄。

初期荐牍青冥上，忽泛扁舟沧海行。病已好同游甫里，虹桥风月待秋清。
南山有嘉木一首赠友人
吕陶（宋代）

南山有嘉木，秀拔何亭亭。盘根盖得地，直干自挺生。

朝为杲日盖，暮得甘雨零。气敌雪霜劲，势凌云霄青。

岂非涧下材，独赋轮囷形。属当构大厦，量度审重轻。

彼尺我已丈，一柱支百楹。夫君承显家，累世公与卿。

天质由庆禀，湛然宝纯明。膏粱莫能迁，志操务洁清。

纷华未易胜，仁义思力行。学殖固原本，词章露葩英。

早夜勤琢磨，日望贵器成。间岁下明诏，时哉会光亨。

遥遥万里涂，思君如户庭。
寄怀金陵张太守
袁仕凤（明代）

久别金陵张仲舒，不知风度近何如。泰山有望挥龙剑，楚塞无因得雁书。

故旧几年违驿使，忧思何日寄樵渔。可堪独酌重阳酒，三径花开怨有馀。
河传　 江上作
刘基（明代）

江上风过水生纹，烟里斜阳半曛。雨声不堪客耳闻，纷纷，梦魂迷断云。

梦断天涯归路杳，天欲晓，残月窥窗小。木兰舟，芦苇秋，汀洲，藕花相伴愁。
次韵山庄杂咏十首 其五 苍翠
周密（宋代）

衡湖足秋水，结屋秋水边。水边复何有，翠壁森吾前。

采之美可茹，钓之食有鲜。彼美山中人，霞裾正孤搴。

山色无四时，相对惟苍然。
麦穗两歧诗
饶与龄（明代）

上帝降康年，来牟荷明赐。仲夏朱明时，绿野望如茨。

玉节祥光摇，金枝黄云委。一茎涵春芒，两歧表圣瑞。

问之何因尔，刺史张君诒。德政格苍穹，宝穑遗民利。

讴歌彻渔阳，俯仰欢老稚。一方庆和丰，普天沾乐事。

汉代旌循良，后世诵贤勚。告尔百君子，景行为赤帜。
呈章通判
陈宓（宋代）

蚤岁曾从诸老游，温恭儒雅更风流。
闽中善政皆堪纪，身外虚风底用求。
满榼载春行乐处，长途未暑候如秋。
经年每恨过从少，况是难为两月留。
颂
释清（宋代）

诸佛出身处，东山水上行。
石压笋斜出，岸悬花倒生。
春晚缓步卧龙始尽见此山全体
钱时（宋代）

老眼山林自是宜，卧龙春晚夕阳迟。
芒鞋竹杖经行遍，绝胜篮舆喝道时。
和袭美怀鹿门县名离合二首
陆龟蒙（唐代）

云容覆枕无非白，水色侵矶直是蓝。

田种紫芝餐可寿，春来何事恋江南。

竹溪深处猿同宿，松阁秋来客共登。

封径古苔侵石鹿，城中谁解访山僧。
冬夜示敏巢　时在东都宅。
白居易（唐代）

炉火欲销灯欲尽，夜长相对百忧生。
他时诸处重相见，莫忘今宵灯下情。
渭川猎
张镃（宋代）

鸣冬朔风声披靡，原树莽苍枯死。
出门四望来无人，何许翁閒死寒水，
服中百万总活法，闭口不言心自喜。
姓名绝念公侯前，草野耕夫略相比。
一朝千乘从空来，照天戈甲光皑皑。
罾罗不为彨罴设，果应龟墨收奇才。
鹰扬元勋塞两仪，遣尔后嗣恢宏基。
鲁公如棠但射鱼，纵得齿革何能为。
呈莫信州障二首
赵蕃（宋代）

公为州牧我州民，敢叙当年半面亲。
故喜来归逢稔岁，况于游倦得閒身。
无功良酝不可恋，仲叔猪肝犹累人。
最是妻孥苦惊怪，奈何造请尚趋晨。
青岙山
张又新（唐代）

灵海泓澄匝翠峰，昔贤心赏已成空。

今朝亭馆无遗制，积水沧浪一望中。
送淮士陈文席见四川陈制参
刘克庄（宋代）

汉家募击匈奴者，此士如何未见收。
闻说将军能揖客，安知定远不封侯。
羊肠九折谁云险，骏骨千金岂易酬。
自古荐扬繇幕府，送君去谒大参谋。
晓发永城
周紫芝（宋代）

跨鞍不作永城留，马上烟销霁色浮。便恐匡庐来入望，此行今日是江洲。
张子明自庐山归云十五夜桂子落于太平观乡人谓之大熟子丰年之兆也
孔平仲（宋代）

谁撼月中丹桂枝，堕阶圆实似珠玑。山中道士拾不尽，湖上仙人携得归。

半夜香风飘涧壑，一时甘雨遍郊圻。与公寄籍皆江国，且喜田园岁不饥。
次韵曾仲躬初入雁荡
李洪（宋代）

阡陌经行早布春，承明天语耳亲闻。
诗情本自凌康乐，墨妙何亲法右军。
雪后西岑山竞秀，潮来孤屿浪中分。
萱堂扁榜名仁寿，雁序娱亲羡使君。
续梦
洪咨夔（宋代）

造化有真机，寒暑不停轴。
秋风促络纬，春雨鸣播谷。
一气臂屈伸，万事手翻覆。
得牛或贻灾，失马讵非福。
七侯梁冀诛，三妹国忠族。
鼎贵正酣豢，旁窥已鱼肉。
自古圣贤徒，不耻贫贱辱。
忠信以为宝，岂弟而干禄。
但信命行藏，不计得迟速。
泰极必有否，剥烂乃为复。
一理无间断，九卦要精熟。
梦起独忘言，窗前数丛菊。
羌村三首
杜甫（唐代）

峥嵘赤云西，日脚下平地。
柴门鸟雀噪，归客千里至。
妻孥怪我在，惊定还拭泪。
世乱遭飘荡，生还偶然遂！
邻人满墙头，感叹亦歔欷。
夜阑更秉烛，相对如梦寐。

晚岁迫偷生，还家少欢趣。
娇儿不离膝：畏我复却去。
忆昔好追凉，故绕池边树。
萧萧北风劲，抚事煎百虑。
赖知禾黍收，已觉糟床注。
如今足斟酌，且用慰迟暮。

群鸡正乱叫，客至鸡斗争。
驱鸡上树木，始闻叩柴荆。
父老四五人，问我久远行。
手中各有携，倾榼浊复清。
莫辞酒味薄，黍地无人耕。
兵戈既未息，儿童尽东征。
请为父老歌，艰难愧深情。
歌罢仰天叹，四座泪纵横。
苦竹
高士谈（金朝）

密叶脩茎雨后新，肯因憔悴损天真。清如南国纫兰客，瘦似西山采蕨人。
除夕再用韵答仁近二首
方回（元代）

多公二十岁，筋力早衰微。
弃物犹残历，童心更美衣。
春光终古在，人事逐时非。
但愿干戈息，无庸咏戍薇。
和白太守拣贡橘
周元范（唐代）

离离朱实绿丛中，似火烧山处处红。影下寒林沈绿水，

光摇高树照晴空。银章自竭人臣力，玉液谁知造化功。

看取明朝船发后，馀香犹尚逐仁风。
九锁山十咏 其六 仙迹岩
吕同老（宋代）

嬴秦乱天纲，猛志凌海水。长驱万山石，鞭策无远迩。

馀威及兹万，夜半走百鬼。仙人惜灵宫，一怒俱披靡。

巉然断崖上，遗迹俯清泚。溪声助叱咤，野藓避冠履。

兹事三千年，孰决非与是。摩挲苍玉纹，俛仰求至理。
咏史下·蜀先主
陈普（宋代）

两得徐州不自由，中原应不变炎刘。
孙曹袁吕非蟊贼，五采龙文在益州。
挽潼帅许侍郎成子三首
程公许（宋代）

正色趋文石，危言竦列绅。
直前香案晓，批敕琐闱春。
天要明堂术，人间匠石斤。
汲公宁妄发，轩冕付平津。
知崇庆府致政何君
魏了翁（宋代）

外监名父子，元方难弟兄。鹤空黄壤梦，雁续紫霄声。

山远玉无胫，春多天有情。至今溪上月，犹傍碧梧明。
减字木兰花 其二十二
沈瀛（宋代）

琴心和止。姹女与君相对喜。窗牖藏风。每唤其名应即通。

玉英金酒。更唤黄婆同饮寿。莫讳人何。见说婴儿屋里多。
朝玉阶
杜安世（宋代）

春色欺人拂眼清。柳条绿丝软，雪花轻。黄金才钺掩银屏。阴沈深院静，语娇莺。

美人春困宝钗横。惜花芳态，泪盈盈。风流何处最多情。千金一笑，须信倾城。
禅人请赞 其三
释师范（宋代）

人道脱似，我道不似。口少四方，眉欠八字。不是普丰清上人，定应唤作王蛮子。
普州三亭·东溪亭
文同（宋代）

短彴逶迤渡，高檐夭矫沉。
波光环堵净，日色彩梁深。
萍荇翻金鲫，兰苕超翠禽。
主人公事简，时此照清襟。
谢龙图李待制见寄
魏野（宋代）

遥知清贵孰能攀，天上闲胜地上闲。
除对圣君论道外，时题诗句落人间。
酬合皂山碧崖道士甘叔怀赠美名，人不及佳，
杨万里（宋代）

桂林户掾旧能文，有弟抛家作道人。
诗似道人人似鹤，看来若个觅纤尘。
早春送人归岳阳
尚颜（唐代）

久食主人鱼，春来复旧居。远无千里浪，轻有半船书。

过片晴云淡，消残暮雪虚。岳阳多异境，搜思勿令疏。
题婺州仁风堂寄韩侍郎
崔敦礼（宋代）

公余燕寝但凝香，稍退朝来雁鹜行。
政誉已争铜岭峻，恩波仍带绣川长。
未应尚布春风诏，会许重赓夏日章。
皎皎东阳嘉话在，到公端类发天藏。
赠别营妓卿卿
油蔚（唐代）

怜君无那是多情，枕上相看直到明。日照绿窗人去住，

鸦啼红粉泪纵横。愁肠只向金闺断，白发应从玉塞生。

为报花时少惆怅，此生终不负卿卿。
浣溪沙
陈允平（宋代）

十二珠帘绣带垂。柳烟迷暗楚江涯。自携玉笛凭丹梯。

写恨鸾笺凝粉泪，踏青鸳袜溅金泥。落红深处乱莺啼。
示孙作
汪廷珍（清代）

头角峥嵘已长成，之无未识漫咿嘤。烝尝学拜随人后，枣栗分甘慰我情。

欲勖箕裘愧弓冶，愿无灾难莫公卿。城南数亩堪勤力，尔牧黄牛尔父耕。
和喝能上人长至韵
张湄（清代）

六琯飞灰动一阳，宵分未减昼阴长。丛篁鸟语官斋静，小榻棋阴佛火香。

域外远游频改岁，镜中新鬓遽成霜。巳公茅屋吟诗处，早有梅花映水光。
简李牧之
章甫（宋代）

落日还家聊面壁，剥啄谁来破幽寂。
语音相似桑梓同，风骨轩幽双颊红。
亹亹清谈霏玉屑，多说东湖与霜杰。
江西故老已凋零，听君论诗犹典型。
君今久占宣城籍，我是江湖未归客。
客愁时事两苍茫，一醉邀君君莫惜。
山中杂咏
许必胜（宋代）

鸟乱南山云，日照南山绿。
东风语流莺，相吹还断续。
抚自石上语，平生自云足。
浮荣不常御，回薄无停瞩。
苟非女萝枝，焉能事屈曲。
峨峨高山松，漾漾深溪渌。
持此云外心，一谢西飞鹄。
万寿寺创建厨室上梁文 其二
耶律楚材（元代）

抛梁南，底个因缘最好参。试问助缘多少众，前三三与后三三。
次韵签判丈因旱而作及喜雨二诗
赵蕃（宋代）

在家乃虑国，此事古人风。
蚤作欣闻雨，欢谣欲助农。
不须询父老，断可验凶丰。
药裹从兹屏，诗筒要数通。
题左达功秀才桂香斋
洪适（宋代）

小斋面蓬瀛，昂霄得双桂。黄卷对圣贤，欣然有馀地。

笔端妙言语，挟此波澜势。荧荧百鍊刚，自是青萍器。

冲星不我识，铅刀且争利。于今修月手，益振陵云气。

明年广寒宫，声名郤诜似。归来八桂乡，浮丘挹仙袂。
诗一首
米友仁（宋代）

山气最佳处，卷舒晴晦云。心潜帝乡者，愿作乘彼君。
出门
林大钦（明代）

秋色无远近，出门见寒山。却羡双飞鸟，天空任往还。
和郑巽坡咏菊并见寄韵二首
李曾伯（宋代）

天涯秋晚见孤芳，华发萧骚易感伤。
对酒未尝忘北海，因诗惟恐瘦东阳。
古心翻得风霜白，冷艳宁随草木黄。
惟屈可餐陶可采，蝶蜂争得识寒香。
朱鹭
张萱（明代）

朱鹭，翔以舞。谁植其羽，于河之浒。何翩翩，唼清涟。

穆穆天子，亿万斯年。
颂古七首 其五
释慧性（宋代）

放两抛三，瞒神謼鬼。换盆换盆，谁不识你。
拟古
赵处澹（宋代）

西北有高楼，楼高夜何其。
圆影湛以光，遥望斗与箕。
何为天一方，长恨身不飞。
安得驾双翼，上下长相随。
题袁氏别业
贺知章（唐代）

主人不相识，偶坐为林泉。
莫谩愁沽酒，囊中自有钱。
冬夜怀李侍御王太祝段丞
元稹（唐代）

浩露烟壒尽，月光閒有馀。松篁细阴影，重以帘牖疏。

泛览星粲粲，轻河悠碧虚。纤云不成叶，脉脉风丝舒。

丹灶炽东序，烧香罗玉书。飘飘魂神举，若骖鸾鹤舆。

感念夙昔意，华尚簪与裾。簪裾讵几许，累创吞钩鱼。

今闻馨香道，一以悟臭帤。悟觉誓不惑，永抱胎仙居。

昼夜欣所适，安知岁云除。行行二三友，君怀复何如。
癸巳元旦奉天殿侍班
罗洪先（明代）

一纪调元日，三辰献瑞年。青阳初应律，宝历启新编。

守岁通阊阖，迎銮上斗躔。朝仪依玉几，御气接炉烟。

万国嵩呼内，千官兽舞前。旌旗分曙影，燎火照春妍。

奏节词臣颂，占风太史篇。衔恩齿已壮，新命愧敷宣。
太傅杨和王挽歌词二首 其二
范成大（宋代）

岁与灵光晚，名登甲令芳。剖符山若砺，交戟鬓如霜。

半世三槐位，千秋异姓王。哀荣公不憾，人自惜堂堂。
柳梢青 花阴士女
姚燮（清代）

怯怯娟娟。海棠花底，鬓薄衣单。露悄风沉，那能禁得，如此春寒。

一丝好梦啼还。听枝上、流莺未阑。忍度今宵，无人庭院，有月栏杆。
和寒泉春日儿童三咏 其二 风筝
释居简（宋代）

纵轮不卷只嫌低，高处安知鹢退飞。弱缕不禁儿辈掣，断鸢弗下断云归。
蚤晴发广安军，晚宿萍池村庄
范成大（宋代）

夜雨洗烦蒸，晓风荐清穆。
云头聩铁山，日脚迸金瀑。
暑涂一日凉，远客万事足。
羁人正奔波，观者何陆续。
翠盖立严妆，青裙行跣足。
俗陋介南徼，物华入东蜀。
竹萌苦已青，荔子酸犹绿。
修芦密成篱，直柏森似纛。
泥乾马蹄松，路坦亭堠速。
暮投何人庄，窗户暗修竹。
闻雁
陆游（宋代）

霜高木叶空，月落天宇黑。
哀哀断行雁，来自关塞北。
江湖稻粱断，念汝安得食？芦深洲渚冷，岁晚霰雪逼。
不知重云外，何处避毕弋？我穷思远征，羡汝有羽翼。
宫词
宋白（宋代）

虢国威仪过薛王，担夫争路气扬扬。
宫嫔后出香车送，飐碎钗头玉凤凰。
蕲水道中二首
张耒（宋代）

绿野新晴风日凉，肩舆细路转重冈。
桥边野水侵官道，旋唤渔舟渡夕阳。
瑞鹤仙
俞良（宋代）

春闱期近也，望帝京迢递，犹在天际。懊恨这双脚底。

不惯行程，如今怎免得，拖泥带水。痛难禁、芒鞋五耳。

倦行时、着意温存，笑语甜言安慰。争气。扶持我去，选得官来，那时赏你。

穿对朝靴，安排在轿儿里。抬来抬去，饱餐羊肉滋味。

重教细腻。更寻对、小小脚儿，夜间伴你。
樊山有诗留别同社索和与乙庵同次原韵 其二
瞿鸿禨（清代）

盟主风骚上将坛，朋簪频盍笋皮冠。逍遥岂待培鹏背，造化奚为弄鼠肝。

别意去随江水尽，无心出作岫云看。掉头巢父归应早，东海珊瑚拂钓竿。
和宫师相公待制庞学士贤年二韵续川然两字
宋祁（宋代）

龙楼一品亚台联，佚老归来帝养贤。
商皓岭芝追隐伴，胡公潭菊得高年。
客盘梅熟经调鼎，宴渚舟横旧济川。
延阁裁章纡和曲。玉音风驭共泠然。
不出
刘仲尹（金朝）

好诗读罢倚团蒲，唧唧铜瓶沸地炉。
天气稍寒吾不出，氍毹分坐与狸奴。
绝句
张伯端（宋代）

饶君了悟真如性，未免抛身却入身。
何似更兼修大药，顿超无漏作真人。
净土院 其二
孙大廉（宋代）

白莲开绿水，佛子旧家山。净境无南北，尘心有去还。

林深天籁远，风定水云閒。何日逢旌骑，重来翠巘间。
藏云山居 其二
李之仪（宋代）

雨后山尤好，秋来方此时。心清觉老健，步懒欲归迟。

林响惊鼷鼠，风閒叫画眉。善人吾岂敢，去此尚何之。
过石城
王之望（宋代）

江上危亭思黯然，追游陈游欲经年。
别来西望应相忆，郢树荆门共一川。
如梦令·江上绿杨芳草
吴潜（宋代）

江上绿杨芳草。想见故园春好。一树海棠花，昨夜梦魂飞绕。惊晓。惊晓。窗外一声啼鸟。
送李德素罢官归舒城三首 其二
刘弇（宋代）

朔风吹眼水溶溶，白社回香杳霭中。千里沧洲帆一抹，遥知此日背冥鸿。
鹊桥仙·澄江晓碧
卢祖皋（宋代）

澄江晓碧，君山秋静，人与江山俱秀。最声吹下紫泥封，看宣献、风流依旧。□袍对引，鱼轩徐驾，小队旌旗陪後。万家指点寿星明，更把菊、登高时候。
嘲江翁还接篱
梅尧臣（宋代）

何言恐偷檥，自是君妇懒。
五日缝一巾，犹道苦未晚。
居民多疫为散药
王炎（宋代）

不信翳方可活人，但随巫语去迎神。
凭谁妙手如和缓，调护江拜万户春。
失鹤
陈允平（宋代）

顶上新成九转丹，衔花日日到诗坛。
夜深飞上云霄去，华表月明风露寒。
咏阶前萱草诗
魏澹（隋代）

绿草正含芳，靃靡映前堂。
带心花欲发，依笼叶已长。
云度时无影，风来乍有香。
横得忘忧号，余忧遂不忘。
看之罘山云
龚易图（清代）

东风海上来，吹作三日雨。之罘起微云，蜿蜒拖一缕。

茫茫海气生，与之互吞吐。阖辟变阴阳，瀰漫连四宇。

老龙蛰深渊，出与冯夷舞。我欲狎天吴，赤手施网罟。

波涛轻性命，与汝快一睹。皎皎晓日开，云归龙亦俯。

凌波立飞仙，绰约挥白羽。群灵驱匝沓，制伏不在武。

海天湛青蓝，容光相媚妩。欲竟从之游，忝作之罘主。
跋文正公手书伯夷颂墨蹟
韩绛（宋代）

高贤忠义古今同，手笔遗编法甚工。
宝轴传家当不朽，追杯余思凜生风。
初秋寄友人
罗隐（唐代）

九华曾屏迹，罹乱与心违。是处堪终老，新秋又未归。

病中芳草歇，愁里白云飞。樵侣兼同志，音书近亦稀。
龚彦则送水栀小盆口占为谢
蔡戡（宋代）

动人春色不须多，一点幽香叵奈何。
檐卜林中谁折得，故令相恼病维摩。
郊庙歌辞。让皇帝庙乐章。酌献
李舒（唐代）

八音具举，三寿既盥。洁兹宗彝，瑟彼圭瓒。

兰肴重错，椒醑飘散。降胙维城，永为藩翰。
颂古四首
释祖钦（宋代）

根寻到底得星儿，冷焰腾辉是此时。
拈一茎茅轻点著，不知烧杀五须弥。
送苏君禹观察之岭右八首 其四
胡应麟（明代）

腰下双悬玉鹿卢，拂天雄剑倚昆吾。褰帷雾洗三苗窟，露冕霜飞百粤途。

荔子尚祠迁客否，蕉花能忆美人无。七星岩畔题诗过，羡杀朱幡在画图。
雨中过郁孤台
杨垕（清代）

雁声萧飒过江来，江雾沈沈雨不开。岭外梅花飞作雪，春风空锁郁孤台。
送泉州僧
释坚璧（宋代）

洛阳桥下千寻水，象骨峰前万叠山。
一只为渠吞却了，更无踪迹在人间。
渔父词（和玄真子）
孙锐（宋代）

平湖千顷浪花飞。春后银鱼霜更肥。菱叶饭，芦花衣。酒酣载月忙呼归。
寄怀李长蘅兼索其近笔
沈守正（明代）

不得灵峰住数时，巨灵含沁薜萝嗤。君归满路莼丝紫，我在空山菊蕊迟。

清夜酒阑谁度曲，丹枫貌出自题诗。少文抱有烟霞痼，特寄藤溪为治之。
岭南送使二首
张说（唐代）

狱中生白发，岭外罢红颜。古来相送处，凡得几人还。

万里投荒裔，来时不见亲。一朝成白首，看取报家人。
临江仙·三叶翠蓂开子月
佚名（宋代）

三叶翠蓂开子月，九天降诞文星。满堂佳气蔼祥云。称觞椒有颂，介寿酒浮春。强仕宜为攀折客，须知富贵催人。看看雁塔即联名。一门夸盛事，棠棣对灵椿。
辛巳仲冬二日冬至孟冬晦日偶成
释文珦（宋代）

天地一阴阳，推迁见短长。
后朝方反复，此月谩称良。
萍梗余浮迹，桑榆借晚光。
有龟还懒卜，唯觉好支床。
骎骎近一阳，昼短夜偏长。
打睡工夫到，潜踪计策良。
晓霜寒有力，冬日淡无光。
生怕人有觅，衰翁懒下床。
行次夏口，先寄李大夫
白居易（唐代）

连山断处大江流，红旆逶迤镇上游。幕下翱翔秦御史，

军前奔走汉诸侯。曾陪剑履升鸾殿，欲谒旌幢入鹤楼。

假著绯袍君莫笑，恩深始得向忠州。
新秋感兴三首 其二
王崇简（明代）

殉国曾闻有数公，犯颜敢谏向来同。卫宫几见杨文义，伏辇还来嵇侍中。

荆棘荒凉悲夜月，蟪蛄哀怨吊秋风。至今箕尾光难灭，古木寒烟恨不穷。
六言
陆游（宋代）

风细飞花相逐，林深啼鸟移时。
客至旋开新茗，僧归未拾残棋。
八影 其六 桐影
成鹫（清代）

古桐高百尺，全体含宫商。偶尔见孤影，要之非所长。

疏枝凋玉露，片月堕银床。我亦和光者，相期在善藏。
马上望黄鼎诸村
欧大任（明代）

风雨声中落木，茅茨深处鸣鸡。过尽平湖十里，人家犹隔瀼西。
慧海大师日智索诗
周必大（宋代）

人人饱食即安眠，惭愧师营粥饭缘。
三篾绕身犹未解，斋厨已报爨无烟。
戏赠净慈寺僧恬静卷
夏原吉（明代）

我从前日辞蓬莱，飘飘飞上姑苏台。台前桂魄照秋水，一碧万顷无纤埃。

喜来遂发看山兴，拟度钱塘览奇胜。片帆若为天风留，一上云居听钟磬。

云居潇洒云飞飞，中峰去后渺莫追。就中忽遇老禅客，自云近日来净慈。

眉峰修修散晴雪，性海澄澄湛秋月。煮茶挥麈共我谈，四座霏霏飞玉屑。

我观此僧不是寻常僧，丛林当代应驰名。何当携取庐岳去，相寻修静重缔盟，坐看五老香炉青。
送翰林张司马南海勒碑（相国制文）
杜甫（唐代）

冠冕通南极，文章落上台。诏从三殿去，碑到百蛮开。

野馆浓花发，春帆细雨来。不知沧海上，天遣几时回。
菩萨蛮 三月二日偕华荔生晋竹湖上晚归
赵庆熹（清代）

一湖水碧浓于酒，两堤环抱如梳柳。浅醉帽檐斜，满天飞雨花。

梳寒偏恻恻，薄暮风犹力。花落又江南，明朝三月三。
咏山泉
储光羲（唐代）

山中有流水，借问不知名。映地为天色，飞空作雨声。

转来深涧满，分出小池平。恬澹无人见，年年长自清。
题江郎庙六绝
陈淳（宋代）

三石参天作柱擎，自从开闢便峥嵘。
何为末俗为奇怪，尽道江郎魄化成。
减字木兰春·双龙对起
苏轼（宋代）

钱塘西湖有诗僧清顺，所居藏春坞，门前有二古松，各有凌霄春络其上，顺常昼卧其下。时余为郡，一日屏骑从过之，松风骚然，顺指落春求韵，余为赋此。

双龙对起，白甲苍髯烟雨里。疏影微香，下有幽人昼梦长。
湖风清软，双鹊飞来争噪晚。翠飐红轻，时下凌霄百尺英。
杂兴十首以贫坚志士节病长高人情为韵 其六
陆游（宋代）

观人如观玉，拙眼喜讥评。得失顾在人，玉固非所病。

庆历嘉祐间，人才于斯盛。王回仅一招，石介弃不聘。

乃知天下士，成败各有命。愿君姑安之，天定岂不胜。
【南吕】一枝花·怨雪
唐毅夫（元代）

【元】唐毅夫

不呈六出祥，岂应三白瑞。易添身上冷，能使腹应肌。有甚稀奇，无主向沿街坠，不着人到处飞。暗敲窗有影无形，偷入户潜踪蹑迹。

【梁州】才苫上茅庵草舍，又钻入破壁疏篱。似杨花滚滚轻狂势。你几曾见贵公子锦裀绣褥？你多曾伴老渔翁箬笠蓑衣？为飘风胡做胡为，怕腾云相趁相随。只着你冻的个孟浩然挣挣痴痴，只着你逼的个林和靖钦钦历历，只着你阻的个韩退之哭哭啼啼。更长，漏迟，被窝应无半点儿阳和气。恼人眠，搅人睡。你那冷燥皮肤似铁石，着我怎敢相偎。

【尾】一冬酒债因他累，千里关山被你迷。似这等浪蕊闲花也不是久长计。尽飘零数日，扫除做一堆，我将你温不热薄情儿化做了水。
宿密庵分韵赋诗得衣字
朱熹（宋代）

不到仙洲岁月移，携壶特地款岩扉。已惊素雪清人骨，更喜苍烟染客衣。

新赏不妨频徙倚，旧题何事独嘘嚱。明朝驿骑黄尘里，莫待迷涂始赋归。
庆元二年恭上太皇太后皇太后太上皇帝太上皇
佚名（隋代）

徽光宣华，仁声流文。
旷德合沓，泰和絪蕴。
慈颜有喜，祚我圣君。
珠宫含饴，坐阅来云。
城南
郭祥正（宋代）

淡沲城南路，参差柳绊烟。稻秧才一寸，蚕子始三眠。

曲折藏花地，暄和载酒天。清江深有兴，只欲解归船。
禅人并化主写真求赞
释正觉（宋代）

渊默元成，至虚不盈。
体天地之含光，十方昭彻；用阴阳之变态，
万像崝嵘。百战瘢知风雨信，
垂头兀兀老升平。
到郡不入城寄彭声之雪印大虚
刘永之（明代）

凤洲秋水日渐渐，江水浑如博士衫。草屋结来人假宿，檄文书士手亲缄。

裁诗久爱中丞丽，制酒难禁吏部馋。相见立谈还即别，寸心摇曳似风縿。
梅花喜神谱 其十 大开一十四枝
宋伯仁（宋代）

堂下杂𥲤鼗，如钟而罄腹。夫子闻于齐，三月不知肉。
至乐
谭莹（清代）

已无亲养总寻常，独以官贫去住忘。至乐蔼然依骨肉，求工无益悔词章。

出山最苦难低首，游世何容太热肠。旧日酒徒犹未散，拗花同醉绿阴堂。
思患吟
邵雍（宋代）

缘饰近虚襟，虚襟后患深。
疗饥当用食，救旱必须霖。
代人赠别二首 其一
周紫芝（宋代）

缕金歌里越姬羞，红蜡光中翠黛愁。贪向樽前话离别，不知郎酒十分流。
迁江县
韩守益（明代）

驻马迁江郭，悬旌映落霞。山危开八寨，县小只三家。

望望依前戍，呜呜起暮笳。晚凉生廨宇，中夜梦京华。
题翠峰院
陈舜俞（宋代）

借问鸱夷与季鹰，五湖珍赏复谁曾。
惯看销夏湾头月，唯有莫谁山上僧。
晚渡浪痕沾坏衲，上方云液洒枯藤。
游人欲趁沙鸥去，更伴禅公上翠层。
偶成
张耒（宋代）

低云着地晓悠悠，雨湿帘旌不上钩。
江北江南千万里，年年长向此时愁。
早霜寄蔡大
贯休（唐代）

昨夜楚钟鸣，飞霜下楚城。定知迁客鬓，先向鉴中生。
般
佚名（先秦）

於皇时周！陟其高山，嶞山乔岳，允犹翕河。敷天之下，裒时之对。时周之命。
寿戴竹堂五章
蔡轼（明代）

竹堂之作，爰究爰度。百堵皆兴，其究安宅。

竹堂之成，刻桷丹楹。爰居爰处，既安且宁。

竹堂之深，青青子衿。且以喜乐，鼓瑟鼓琴。

竹堂之幽，以遨以游。寿考维祺，良士休休。

从以孙子，本支百世。明明在天，用锡尔祉。
正月晦日作
释智圆（宋代）

春晴残日照平川，老幼相携古岸边。
富贵在天谁肯信，临流争放送穷舟。
延州柳湖 其二
沈括（宋代）

汉使雕阴道，秦关白翟宫。山川红旆里，日明翠微中。

社后寒犹峭，春残草木浓。花前江国兴，并觉此时同。
酬刘兰室题墨菊扇寄惠
蓝仁（明代）

白团谁写秋风曲，寄我茆斋扫炎燠。新纨皎洁一尺冰，浓墨淋漓数枝菊。

摩挲双眼老复明，兴入东篱餐落英。苏仙笔下云雾湿，刘侯句里烟霞清。

一丘养拙南山侧，敢拟柴桑旧时宅。清节谁怜白发翁，壮怀不倚黄金色。

故人嘉会不可忘，永日清风吹我裳。长随怀袖送月影，更入箧笥生虹光。
寓叹
陆游（宋代）

日夕羊牛下，月明乌鹊飞。
林林皆有托，贸贸独安归？疾痼方求药，秋高未制衣。
岷峨不遂隐，更恨昔谋非。
花下独酌戏效放翁体兼寄容鼎卿 其二
李之世（明代）

再酌花前酒一卮，翻因兴剧转成悲。绿杨深树莺穿处，青草陂成蛙吠时。

一阵酸风吟堕叶，几番红雨洗空枝。清愁种种痴难遣，不向花神向阿谁。
送杨仲博归蜀
魏了翁（宋代）

江头送客雪初晴，木叶脱尽山空明。
天高地迥着行客，昂昂野鹤相似清。
晓空霜唳三两声，扶木枝上阳乌惊。
岂无枯蚓若残粒，宁肯挽首鸡鹜争。
伊人伊人此为客，不是伊人招不得。
固有比邻不往来，那能万里相追逐。
沪涪江上初戒舟，荆江夏簟赤壁秋。
长江镜滑无纤滓，致君肝鬲尔许侔。
竟成何事客先发，赢得满头桩岁月。
丈夫身在复何忧，莫作无相见期别。
健妇行为宗节沈氏作
倪元璐（明代）

有健女子汉不如，须眉百辈为次且。天柱地维时𡰈𡰈，手持名教安鳌居。

十八间关方婉娈，鸡凫佩玉春风倩。星桥忽坼燕羽差，千日簧翿激于电。

尘生甑釜家徒壁，藐尔呱呱老姑戚。收魂约痛为其难，朝事酒浆暮襞绩。

燧人无灵风不反，旱魃为虐池无蘩。天之杌我良不克，摩榆织荔矢弗谖。

大刀截剃小截机，谁识青闺是绛帏。参穷荻尽课不歇，鬼为夜哭同歔欷。

二十馀年犹一旦，芝草荣阶方灿烂。未亡无志求难老，归报黄垆应一粲。

吁嗟苦节自不朽，乃若其才世岂有。方今海宇急需贤，安得如尔者八九。

毅以治兵无逍遥，晰以治糈何庚癸。分津布要诚如此，潢池坐化揭竿毁。

卖刀卖剑赖循良，剧盗槁缚蚁贼僵。于女则师士不冠，匪徒家祯伊国祥。

臣忠妇节排九阊，仰视列宿射寒光。
谢以道惠藤枕
黄衷（明代）

结雾盘烟拂欲无，冈州新样冠江湖。水晶帘捲漏声近，云母屏开暑气徂。

但使品流齐玉虎，肯教风韵避珊瑚。华山未入希夷梦，却付东曹信所须。
西湖夜归口占送李泰发
许景衡（宋代）

山上徜徉湖上归，月明千顷浸玻瓈。明朝有客朝天去，多少红尘在马蹄。
重叠金 秋牡丹
顾贞立（清代）

谁云春艳秋摇落。春风到处伤漂泊。吾意爱秋花。经霜韵转加。

标题天上桂。管领东篱媚。簇簇拥花王。齐齐浅淡妆。
画笥有二粉头各题一绝
刘克庄（宋代）

高帝开江左，如天有太阳。
迎归皇太后，放出小流娘。
别吴统持
屈大均（明代）

君平休弃世，市肆亦容身。黄老何须学，英雄自有神。

云生长水白，花发曲台春。寂寞钩帘下，行吟念楚臣。
和野渡家园杂兴 其一
卫宗武（宋代）

幽人非嗜石，适意在嶙峋。万形何足多，一卷未为贫。

山奚必泰何，水奚必海滨。藏珠川乃媚，韫玉璞足珍。

傥存丘壑意，可障世俗尘。烟霞从此生，自足怡性真。
访栗园有感
石介（宋代）

游困归来访栗园，栗园树老再生孙。莫惊头上见白发，拾栗儿童长几番。
题友人《听雨舟》
冯班（清代）

篷窗偏称挂鱼蓑，荻叶声中爱雨过。
莫道陆居原是屋，如今平地有风波。
拜星月慢 余不到玉峰三十馀年矣，乙卯清明与植斋、竹逸重游是间，赋词感旧
陈维崧（清代）

花朵擎来，柳丝飘到，一阵卓金车子。百五韶光，衬卖饧天气。

半山上，多少苍松翠槚，掩映舞裙歌袂。绀岫赪崖，有从风罗绮。

扪颓峦、划损苔成字。忽暗省、三十年前事。几遍侧帽思量，记不全头尾。

怪夭桃、仍旧红如此。刘郎鬓、不禁星星矣。问今夜、细雨棠梨，肯替人愁未。
述怀 其二
冯云骧（清代）

猗猗兰蕙香，露濯鲜华好。采为君子佩，过时恐枯槁。

兰蕙何易衰，茂茂菉施草。丈夫怀远猷，乘时苦不早。

意气矜豪雄，日月赠人老。身世叹悠悠，忠信以为宝。
信陵书院作追述耆献留别院中诸生叠仙屏河帅韵 其一
黄体芳（清代）

飒爽须眉太史文，原尝侠气并时闻。监门上座犹常事，为国申威最轶群。

安得屠儿诛嚄唶，并将媾使痛锄耘。荐绅莫笑衣冠敝，此辈肝肠不负君。
洋州于中丞顷牧左绵题诗越王楼上朝贤继和辄课四韵
刘璐（唐代）

隔政代君侯，多惭迹令猷。山光来户牖，江鸟满汀洲。

雅韵徵朝客，清词写郡楼。至今谣未已，注意在洋州。
林少卿挽诗
朱长文（宋代）

寿考安荣遇圣朝，构成门户自勤劳。
闺中莱妇皆华发，膝下荀龙尽绿袍。
堂有金籯身更约，案披玉简道尤高。
人间厚福终归尽，涨海难停一夜涛。
风
徐夤（唐代）

城上寒来思莫穷，土囊萍末两难同。飘成远浪江湖际，

吹起暮尘京洛中。飞雪萧条残腊节，落花狼藉古行宫。

春能和煦秋摇落，生杀还同造化功。
长安夜游
袁不约（唐代）

凤城连夜九门通，帝女皇妃出汉宫。千乘宝莲珠箔卷，

万条银烛碧纱笼。歌声缓过青楼月，香霭潜来紫陌风。

长乐晓钟归骑后，遗簪堕珥满街中。
酬张长史诗
孔稚圭（南北朝）

同贫清风馆，共素白云室。
何源秀才为予画山水图觅诗
王当（宋代）

孤峰特立何巉巉，势与霄汉高相参。
左蟠右列分岭岫，俨若至尊朝子男。
怪予蜗室不盈丈，欲有异境超尘凡。
素缣挂壁故妥帖，平地作此千嵌岩。
云蒸雾结深莫测，长林大麓乱不芟。
想当变怪蛰龙虎，中有窟穴谁能探。
将崩未崩江动石，欲去不去风满帆。
山坳林阙见天际，隐约万里横烟岚。
嗟予质性素山野，视此丘壑心益耽。
斗升之粟真秣莝，野马垂耳就辔衔。
西山爽气日在望，吏卒侍侧严若监。
青鞋布袜弃不著，谁令自苦披青衫。
颇羞渔父驻短櫂，似笑大夫新被谗。
寄言鸟兽倘可侣，吾将从汝栖林峦。
前和拒霜诗似亦少贬再以一绝慰之
虞俦（宋代）

岩桂搀先还寂寞，菊花殿后尚斓斑。却应独占西风好，乞与佳名秋牡丹。
夜大风明日视新竹无恙
黎廷瑞（宋代）

墙阴老龙孙，气欲干云霄。
共爱秉劲节，终虞忌高标。
东风撼南极，万壑翻江潮。
挑灯不成寐，念尔心摇摇。
天明报平安，阿龙故自超。
山翁喜欲狂，呼童倾巨瓢。
举酒寿此君，不饮吾当浇。
寄许子礼
曾几（宋代）

草堂竹坞闭门中，吏部持身有古风。
老去一麾还作病，归来四壁又成空。
今朝札翰如无恙，旧日诗书却未穷。
拭目看君进明德，乃兄事业付天公。
下海山门观双沼新荷还入方丈小坐读图音和尚诗兼贻圆公
陈王猷（清代）

半日霞表游，济胜偶然遂。直溜孤杖支，迅下双屐坠。

远公兴未孤，导我乐泉卉。石沼披荷钱，田田小团翠。

崖阴清足娱，山光净堪对。携将清净心，还入雪云内。

宗风已流衍，图史亦森蔚。新诗芙蕖初，天葩谢雕绘。

高空消六尘，潇洒得三昧。眷言依宝洲，十笏永寤寐。
十五夜于小祗园坐月作
王世贞（明代）

纤阿应嘉候，祗园依化城。感此牟尼珠，扬光濯清泠。

梵天白银牟，恍若燄摩升。清溪相环带，空水互晶荧。

飞觞无遗憩，流霞湛然盈。顺风奏丝桐，袅袅发奇声。

青松为我和，白云为我停。酒德将调浃，颓然玉山倾。

披襟纳虚爽，万境皆光明。安能守空观，枯寂送馀生。
与国军道上
郑会（宋代）

时节近清明，去官未放晴。
落花春绪懒，飞絮客情轻。
新上谁家冢，深林宿处程。
相看一卮酒，为尔暂忘情。
忆秦娥·疏帘揭
陈德武（宋代）

疏帘揭。云端仰见娟娟月。娟娟月。不应何恨，照人离别。闭门独睡空愁绝。姮娥梦里低低说。低低说。悲欢离合，阴晴圆缺。
赋迎赏欲开杏花得花字
韦骧（宋代）

闰月春光助物华，杏园迎赏欲开花。昼慵闺绣工犹浅，晓起宫妆色渐佳。

袅袅风枝偏弄送，酣酣烟蕊自交加。对君安得辞昏醉，更作狂歌恣所夸。
睦州担板
释守卓（宋代）

脑后与一锥，头头堕坑坎。直饶唤不回，也是虚担板。

休担板，透过睦州关，乾坤一只眼。
和昭默堂五首 其二
释德洪（宋代）

道骨清如玉，闲拳瘦策时。钝根并鹘眼，到此自分岐。
西施
卢注（唐代）

惆怅兴亡系绮罗，世人犹自选青娥。

越王解破夫差国，一个西施已是多。
秋夜泛湖赋唐文皇爽气澄兰沼之句得诗五首依韵为次 其四
弘历（清代）

遥疑霞有脚，却过蓼花滩。蝉韵将辞柳，荷香尚赛兰。

晚山归静寄，秋月本澄观。稍适清閒宴，匪寻长夜欢。
答高三十五留别便呈于十一
李颀（唐代）

累荐贤良皆不就，家近陈留访耆旧。韩康虽复在人间，

王霸终思隐岩窦。清冷池水灌园蔬，万物沧江心澹如。

妻子欢同五株柳，云山老对一床书。昨日公车见三事，

明君赐衣遣为吏。怀章不使郡邸惊，待诏初从阙庭至。

散诞由来自不羁，低头授职尔何为。故园壁挂乌纱帽，

官舍尘生白接z5.寄书寂寂於陵子，蓬蒿没身胡不仕。

藜羹被褐环堵中，岁晚将贻故人耻。
和长溪叶潘投赠韵
刘克庄（宋代）

脯麟炮凤饮鲸吞，肯学寒儒啮菜根。
琴古无阶登舜殿，诗穷作崇客羌村。
可怜书画科俱废，谁谓文章技未尊。
世上金台随处有，吾贫聊复赠君言。
寄韩子云总领
吴芾（宋代）

与君有约看梅花，准拟尊前共笑歌。
花已飘零君不至，夕阳芳草奈愁何。
武林山十咏·翻经台
梅询（宋代）

灵运曾此台，冥心住幽寂。
重绎叶上书，深藏林中迹。
遗文传竹素，野蔓侵苔壁。
登览殊未休，苍山日将夕。
归篷听雨
陈炜（宋代）

眉山有二苏，芳名辉今古。平生兄弟情，一夜彭城雨。

薄俗谁可敦，对面秦越分。同心复同气，三槐美云孙。

伯也秋台英，仲氏东山卧。千里弟思兄，灯火清宵坐。

坐卧情不堪，买棹来江南。小窗欢会处，风雨夜深谈。

相亲情独好，欲别怀偏恶。抗疏入君门，共假还乡乐。

新凉及春秋，同上潞河舟。纵合风雨夕，何曾远道愁。

初听淮水东，点点在孤篷。揽衣不成寐，樽酒沽来同。

再听吴江上，淅沥枕边响。姜被夜正温，谢池草初长。

涓涓江上起，何处无寒声。微因手足爱，胡能激深情。

鸿雁多分张，此会安可常。而况暂归省，不日鹓鹭行。

我家有难弟，别来几经岁。天涯梦寝多，长忆连枝会。

烦君相勉旃，霄汉同飞骞。预扫两家榻，客窗期对眠。
七祖院小山
郑谷（唐代）

小巧功成雨藓斑，轩车日日扣松关。

峨嵋咫尺无人去，却向僧窗看假山。
偈倾一百六十九首
释智朋（宋代）

一灯分灯灯无尽，一处明处处齐透。
闹浩浩中一法不舍，静悄悄处一尘不受。
灯明如来，一场漏逗。
又渔父四首
蒲寿宬（宋代）

钓得鱼来日又斜，潮回无路可归家。
炙鱼当饭且一饱，閒看白鸥飞浪花。
铙歌鼓吹曲二十二首 思悲翁一章十句 其二
黄佐（明代）

思悲翁，枭子雄。美人梦翁也，从天以来下。悲翁之来，神灵雨。

子天以飞，暮何于处。猗嗟嗟，松柏萧萧泰陵树。
惜梅 其三
滕岑（宋代）

牧孺樵童不管春，乱攀曾不比荆榛。那知立马江南客，一萼真香泪一巾。
次韵刘希道龙图鹿鸣燕进士
吕陶（宋代）

贤能书上鹿鸣时，欲步丹梯别钓矶。名世公卿加宠荐，故乡亲钓待荥归。

通经岂比籯金价，成器难藏璞玉辉。威凤有雏鹏有路，相将尽向九霄飞。
次韵刘著作过茆山今平甫往游因寄
王安石（宋代）

华阳仙伯有茆卿，官府今传在赤城。
三鹤不归犹地胜，二君能到亦心清。
诗中慷慨悲陈迹，篇末殷懃奖後生。
遥想青云知可附，坐看闾巷得名声。
偈
饶节（宋代）

剥剥剥，里面有虫外面啄。多少茫茫瞌睡人，顶后一锥犹未觉。

若不觉，更听山僧剥剥剥。
颂古一百二十一首
释宗杲（宋代）

丹山生鸑鷟，师子产狻猊。
棒下摩醯眼，徒夸第一机。
后溪先生刘阁学挽章三首
曹彦约（宋代）

忆奉巴西燕，工歌到鹿鸣。
西清多学士，南省旧门生。
属耳灵光在，惊心砥柱倾。
湖庄空望眼，读记若为情。
和竹溪三诗 其一 戊辰二月六日
刘克庄（宋代）

炮车云怒激狂澜，只作禅家露电观。抽得元身闲处著，免他冷眼静中看。

买山深悔于城近，逃席何须待酒阑。昔美少年今皓白，懒从日者问支干。
次荆公韵四绝
苏轼（宋代）

青李扶疏禽自来，清真逸少手亲栽。
深红浅紫从争发，雪白鹅亲也斗开。

斫竹穿花破绿苔，小诗端为觅桤栽。
细看造物初无物，春到江南花自开。

骑驴渺渺入荒陂，想见先生未病时。
劝我试求三亩宅，从公已觉十年迟。

甲第非真有，闲花亦偶栽。
聊为清净供，却对道人开。
越上宝林寺八咏 其三 灵鳗井
陈樵（元代）

岩穴如深井，滋润通海脉。灵鳗久蜿蜒，岁事时有获。
为学一首示子侄
彭端淑（清代）

天下事有难易乎？为之，则难者亦易矣；不为，则易者亦难矣。人之为学有难易乎？学之，则难者亦易矣；不学，则易者亦难矣。

吾资之昏，不逮人也，吾材之庸，不逮人也；旦旦而学之，久而不怠焉，迄乎成，而亦不知其昏与庸也。吾资之聪，倍人也，吾材之敏，倍人也；屏弃而不用，其与昏与庸无以异也。圣人之道，卒于鲁也传之。然则昏庸聪敏之用，岂有常哉？

蜀之鄙有二僧：其一贫，其一富。贫者语于富者曰：“吾欲之南海，何如？”富者曰：“子何恃而往？”曰：“吾一瓶一钵足矣。”富者曰：“吾数年来欲买舟而下，犹未能也。子何恃而往！”越明年，贫者自南海还，以告富者，富者有惭色。

西蜀之去南海，不知几千里也，僧富者不能至而贫者至焉。人之立志，顾不如蜀鄙之僧哉?是故聪与敏，可恃而不可恃也；自恃其聪与敏而不学者，自败者也。昏与庸，可限而不可限也；不自限其昏与庸，而力学不倦者，自力者也。
洛潭送人觐省
储光羲（唐代）

清洛带芝田，东流入大川。舟轻水复急，别望杳如仙。

细草生春岸，明霞散早天。送君唯一曲，当是白华篇。
送杜参政之广西
王称（宋代）

五岭隔南服，舆图亦茫洋。昔为椎髻区，今变冠与裳。

荡荡风气椎，生齿日富强。丛山薄大海，壮哉封四疆。

迩来覃圣仁，幽昧靡不彰。人材上国齿，兵赋擅一方。

惟公寄重牧，虎节何辉煌。上以纾国怀，下以抚凋伤。

当令寒谷吹，撚指回春阳。桂山方峨峨，桂水亦汤汤。

谁与传诵声，千古流芬芳。
冬至
罗公升（宋代）

穷冬乃常燠，广礎上云气。
索居共谁语，煮药作冬至。
客来寄枯棋，客去玩奇字。
是中即了我，自得在不智。
偷生轻日月，长短亦何计。
惟应开闢事，颇得大易意。
门前鸣驺急，窗外飞雨细。
云物吾不知，晓钟一觉睡。
永丰疫疠事佛人多死
陈普（宋代）

斗邑军余种未芽，敛形还葬复千车。
天行底事无差择，偏入长斋礼佛家。
十二月二日腊祭前一日致斋惠照呈清叟察院三绝 其一
郑刚中（宋代）

峨冠执法公宜整，端冕临祠我亦严。深炷炉香通问讯，小寒清坐隔疏帘。
西江月
石孝友（宋代）

歌彻秋娘金缕，醉扳织女云车。而今谁复荐相如。拔剑茫然四而。

好景凭诗断送，闲愁著酒消除。镜中丝发莫惊呼。春满珠帘绣户。
鹧鸪吟二首
邵雍（宋代）

翠竹丛深啼鹧鸪，鹧鸪声更胜提壶。
江南江北常相逐，春后春前多自呼。
迁客销魂惊梦寐，征人零泪湿衣裾。
愁中间处肠先断，似此伤怀禁得无。
环翠草堂为毕思诚赋二首 其一
陈琏（明代）

金谷久荒寂，平泉亦丘墟。孰知中林士，幽居恒宴如。

嘉树纷缭绕，翠色自扶疏。好风时一来，清气满庭除。

机心久已息，此乐应有馀。逍遥保贞素，何劳赋遂初。
送明甫初筮十首
刘克庄（宋代）

莫叹家庭远，卿侯即父师。
尚于吾缱绻，定不汝瑕疵。
半半歌
李密庵（清代）

看破浮生过半，半之受用无边。半中岁月尽幽闲，半里乾坤宽展。
半郭半乡村舍，半山半水田园。半耕半读半经廛，半士半民姻眷。
半雅半粗器具，半华半实庭轩。衾裳半素半轻鲜，肴馔半丰半俭。
童仆半能半拙，妻儿半朴半贤。心情半佛半神仙，姓字半藏半显。
一半还之天地，让将一半人间，半思后代与沧田，半想阎罗怎见。
酒饮半酣正好，花开半时偏妍。帆张半扇免翻颠，马放半缰稳便。
半少却饶滋味，半多反厌纠缠。百年苦乐半相参，会占便宜只半。
舞曲歌辞。白纻辞二首
崔国辅（唐代）

洛阳梨花落如霰，河阳桃叶生复齐。

坐恐玉楼春欲尽，红绵粉复裛妆啼。

董贤女弟在椒风，窈窕繁华贵后宫。

璧带金釭皆翡翠，一朝零落变成空。
同象之方叔过净因琏上人
韩维（宋代）

二十年来野逸身，懒能奔走傍埃尘。
偶逢闾里闲游伴，同过丛林燕坐人。
世事纠纷宁有尽，劳生萧散不妨频。
晴阳缓辔殊多适，它日重来访道真。
和楚守于伯达
曹勋（宋代）

平生闻说于门贵，远业传家见此贤。
妙誉逐风来不竟，美才制锦谅随缘。
一言悟主君须得，百巧成穷我可怜。
坐想临平山下路，小舟如叶月如川。
应庵退席蒋山来寄昭亭万寿三请不得已而去辄赠长句兼简苏州 其二
张孝祥（宋代）

不寄音书又隔年，因师问讯玉堂仙。碧油早觉儒为贵，青海应无箭可传。

忆昔丝纶催唤仗，何时沙路听鸣鞭。生涯落寞公知否，准拟松江受一廛。
寓居分宁去故乡千里不归者二年思念松楸成长
王炎（宋代）

暧暧风日暖，林薄皆蕃鲜。
好鸟仍啸歌，晚花亦嫣然。
问之此可时，春莫将禁烟。
家家馔觞豆，拜扫墟墓间。
飞鸣乌攫肉，丛木挂纸钱。
而我独不乐，慨然坐长叹。
开编不能读，当馈不能餐。
豺獭尚有祭，谁忍忘其先。
念为贫所驱，随牒二十年。
少壮不可留，览镜将华颠。
空惭北山移，未表南阳阡。
阖门有百指，负郭无一廛。
坐此客异乡，归思空缠绵。
忆昔初筮仕，吾母犹朱颜。
三釜不及养，遽悲蓼莪篇。
侵寻岁月久，百感难具言。
伤心思宰木，清泪如流泉。
狐死必首丘，古人亦重迁。
况我虽宦游，十世家星川。
亲朋日在眼，可以相周旋。
土风有不同，客意终未安。
花落草凄凄，青山啼杜鹃。
念奴娇（上太守月词）
范端臣（宋代）

玉楼绛气，卷霞绡云浪，飞空蟾魄。人世江山惊照耀，烟霭鳌峰千尺。陆海蓬壶，银葩星晕，点破琉璃碧。有人吟笑，紫荷香满晴陌。况是东府君侯，西清别骑，樽俎开华席。迤逦飞轮催杖履，入对青藜仙客。襦袴歌谣，升平风露，拼取金莲侧。梅花吹动，满城依旧春色。
别临邛知县李允成
李流谦（宋代）

周公山前倾盖时，再岁通家同骨肉。
紫岩楼畔又从容，四方上下如相逐。
另来每恨无见日，要见夙缘偿未足。
公来临邛弄鸣琴，一官季氏仍寮末。
移将远期为近期，天遣从公恐不速。
尺书日夜苦相换，何止已多如笋束。
淹留自春意徂冬，出门如物系两脚。
一朝决去水赴壑，梦魂先到鹤山侧。
下车一见开两眼，喜色分时破愁颊。
约我不来公即来，一日不见公不乐。
将閒文书猛拨置，唤好朋友细款曲。
疾邪愤世时抵掌，怅往悲今忽嚬蹙。
狂吞壮饮无空樽，长句短章几满轴。
尊贤下士公盛德，忘义忘年吾敢辱。
百年四海知已，为公悲歌起衰俗。
明朝翩翩随社燕，欲云暂留情最恶。
黄花满头约重来，闻说床头酒方熟。
送杨补之赴鄂州支使
张耒（宋代）

相逢顾我尚童儿，二十年来鬓有丝。
涕泪两家同患难，光阴一半属分离。
扁舟又作江湖别，千里长悬梦寐思。
何日粗酬身世了，卜邻耕钧老追随。
月岩寺寺有岩石高数十丈一穴中空如半月状号半月岩
孙觌（宋代）

老蟆蚀月缺，破镜掷道边。金枢坏一夕，玉斧斲千年。

何人挟寸铁，插羽飞上天。但令蟆磔死，重看十分圆。
谒法报庵主不值
释怀深（宋代）

道人云出山，轩窗有佳趣。松竹自说法，客来点头去。
减字木兰花 其一
晏几道（宋代）

长亭晚送，都似绿窗前日梦。小字还家，恰应红灯昨夜花。

良时易过，半镜流年春欲破。往事难忘，一枕高楼到夕阳。
买花券
阿林保（清代）

何必山涯与水滨，案头屋角四时新。片言订得林中约，一纸招来天下春。

破例不妨同市侩，买花毕竟是骚人。当年玉鼻谁书券，笑步东坡马后尘。
杂兴十首 其七
刘克庄（宋代）

典领天书使，脩崇昭应祠。可怜有遗恨，殓不得髡缁。
炼丹砂 赠女姑郭守渊郭善知
王丹桂（金朝）

奉劝二汾阳。略序行藏。有缘身入道家乡。尘事番番宜损损，舍短从长。日用＊心香。返照回光。逢魔逢难敢承当。尽始尽终无变易，决赴蓬
江上樱桃甚盛而予寓所无有忽苏城友人惠一大
袁凯（明代）

野店荒蹊红满枝，暖烟微雨共离披。
忽思西蜀匀圆颗，正值东吴远送时。
老子细看方自讶，儿童惊喜欲成痴。
拾遗门下曾沾赐，此日飘蓬也赋诗。
栗里华阳窝辞 居句曲山辞
王质（宋代）

林屋兮峨嵋，岱宗罗浮兮缭之。幅员既长兮无极，杳烟壑兮云陂。

谷高陵深兮矧昭阳穹庐之翻覆，万春千秋兮句曲。

东麓兮南冈，桂椒萧艾兮同香。湛汧溪兮永碧，岌菌山兮长苍。
雁字三十首次韵 其二十四
韩氏（清代）

霜冷吴江夜抖翎，烧残野火当藜青。雨馀神鬼连宵哭，漏静蛟藜隔水听。

极浦航归因草草，远湾烟霁一星星。云龙山下空回首，点笔山人放鹤亭。
云南即事
楼琏（明代）

五云南国在天涯，六诏山川景物华。
摩岁中山标积雪，纳夷流水带金沙。
翠蛙鸣入云中树，白雉飞穿洞口花。
独有江南征戍客，寻常清梦苦思家。
道人彭永年来番禺过访相约归日游阁皂
曾丰（宋代）

雅性苦无他嗜好，山之佳处吾皆到。
江西山半入诗中，点检怪犹无阁皂。
吾家十世江西居，南来始得阁皂图。
垩文横斜水曲直，煤汁浓淡山荣枯。
燕閒指顾图之上，神游满意酬心赏。
已空沙界无大千，那信沧溟有方丈。
诗仙来往白云乡，惟沈廷瑞伊用昌。
画帘卷舒纳夜月，金收开阖吞朝阳。
两篇之外有余景，孟阳摹写得要领。
或云图是无声诗，犹将幻梦对泡影。
撙斋或是武夷曾，道人未必非老彭。
相逢恍惚似前世，一笑舂容话长生。
大道一成百无恐，仙家犹被死生动。
逃劫莫如徐佐卿，山行未免飞矢中。
道人词离不敢争，殷勤约我游青城。
横江孤雁飞且鸣，便是道人出相迎。
驾御带欲载糯米入城先以诗叙情因次韵只此便当执状也
虞俦（宋代）

种秫诗人也未穷，百篇欲就醉颜红。却思白堕相逢晚，不分青铜一笑空。

卧瓮更须防吏部，抱琴应不问新丰。何当乞与青田核，圣处时时任一中。
山行行歌十首
周文璞（宋代）

天风稳送步虚声，杂和漫山桧柏鸣。
远望山腰多白石，细看知是野人行。
六言
章甫（宋代）

饥肠有句欲吐，陋巷无人肯来。
薄晚飘风骤雨，终年枯木寒灰。
击梧桐 上元后风雨连朝，春寒特甚
叶绍本（清代）

朔吹喧重幕。谁记是、桂岭宜人偏独。才过烧灯节，乍冷云、凝碧乱筛银竹。

打窗急霰，侵阶急点，断续声寒碎玉。何处、围炉好，恰相对纸帐，梅花官阁。

回忆年时，天街踏雪。茸帽紫裘曾著。一自来南国，探花信、正喜小桃红簇。

忽地东皇爱惜，香梢浑勒住，缃葩锦萼。待新晴、壸山扶屐，同醉醽醁。
题汪水云诗卷
萧璩（宋代）

璧月歌残铁骑围，银涛风急鷁舟飞。
海山运并随鳌尽，城郭身舟化鹤归。
琴怨诗愁春一雨，江南渭北泪双霏。
与君厌听桑田语，一笑游丝罥落晖。
满庭芳 春夕初湖众乐亭观剧
姚燮（清代）

酒棹喧花，水栏明夕，丽城小雨初过。浓寒避袂，春梦尽留他。

斜初自依锦照，莺巢断，谁觅凄歌。空赢得，香深障浅，欢语听来多。

良宵须易尽，金钱难买，愁问如何。早人随鹭散，烟冷摇波。

堪有数枝杨柳，残烛底，弄影婆娑。归须未，杏垆双髻，迟我泛红螺。
甲辰十一月十二日往湘阴马上和季长见寄小春二首 其二
释德洪（宋代）

风埃九十里，雾雨湿驼裘。雁过回诗眼，江寒聚晚愁。

魂清方怯雪，句冷更含秋。残岸连孤屿，依稀似橘洲。
王有之见和复用韵二首
陈棣（宋代）

小雨冥冥暗市楼，无聊一日似三秋。
穷愁顾我堆千斛，健笔期三回万牛。
语怪未应书咄咄，身閒底用赋休休。
晓来春到西窗外，唤梦一声黄栗留。
白云庄怀前御史温源
孙博雅（清代）

漳南才士共知闻，话到当年涕泪殷。解绶懒听西掖漏，浮家爱种北山云。

床头金尽仍留客，笛里声悲忽忆君。最是荒园能触恨，独吟遗句吊斜曛。
声声慢（重过垂虹）
张炎（宋代）

□声短棹，柳色长条，无花但觉风香。万境天开，逸兴纵我清狂。白鸥更闲似我，趁平芜、飞过斜阳。重叹息，却如何不□，梦里黄粱。

一自三高非旧，把诗囊酒具，千古凄凉。近日烟波，乐事尽逐渔忙。山横洞庭夜月，似潇湘、不似潇湘。归未得，数清游、多在水乡。
赠地理章月岩
何梦桂（宋代）

世事兴亡千古意，山花开落几番春。年年惟有岩头月，照尽今人与古人。
咏史诗。杜邮
胡曾（唐代）

自古功成祸亦侵，武安冤向杜邮深。

五湖烟月无穷水，何事迁延到陆沉。
题净土寺
刘扶（宋代）

物外萧然释子宫，楼台雄压郡城东。
江回澄练浸碧落，山答疏钟飘远风。
隔岸橹声喧暮角，卧沙桥影转晴虹。
可怜千里无穷景，尽属高僧吟笑中。
杨梅
项安世（宋代）

吾家里曲修家木，叶如海桐实如谷。
闻名谓是金作丸，见面恍如珠夺目。
直将甘软换严酸，坐使筠笼荐金屋。
越山五月垂垂雨，鼎实无声渠甚武。
雕盘供蜜渍中乾，犀筋下监苏齿楚。
蔗糖煎实茗煎仁，枯腊犹堪诧儿女。
棱梅一种腰如束，岁岁年年官所录。
城中贵卖谁得知，城外贱科人自哭。
君不见沪戎荔子翠眉须，从来尤物非人福。
依韵奉和司徒侍中中秋筵散雨馀微见月色
强至（宋代）

待月开筵细雨侵，月来宾去意空深。
未容午夜瞻全璧，先隔微云漏碎金。
万户渐宜归一望，重楼恨不起千寻。
应须润泽周封内，始放清辉出暝阴。
寄太平龙同知身之时儿子以试事过谒 其二
王世贞（明代）

杯酒吴阊惜离群，一时宾从雅能文。快哉丘壑归田父，美矣楼船属使君。

试泛锦帆牛渚月，能忘篮舆虎丘云。如闻儿辈窥东阁，倘有余光可借分。
辛丑冬曹能始过客孝若斋中因遍游吴兴诸山歌
吴梦旸（明代）

君胡为兮乐吾土，临水登山吊今古。
故鄣城外君回船，诗中不吊陈霸先。
关中布衣呼不起，挂瓢堂中君独倚。
悄然忧来不可辍，长谣短咏皆奇绝。
冻云不收天雨雪，雪皎天青照颜色。
其时值我不出关，今年相趁控鹤还。
劝君入官官复闲，萧萧肃肃山水间。
嗟嗟！古人骨已折，今人谁与友？心忆臧三梦吴九，不别
茅维重携手。
山水风流或在兹，一日遂为君所有。
病中有感
徐经孙（宋代）

习懒多成病，旬馀久覆杯。帐中闻燕语，瓶里看花开。

医已肱三折，愁来肠九回。何时得疏散，屐齿印苍苔。
端午皇帝阁
罗公升（宋代）

化日舒长万国陶，南风古韵入弦高。
天心广大乾坤小，添得神游一两遭。
二郎神 用徐斡臣韵
汤恢（宋代）

琐窗睡起，闲伫立、海棠花影。记翠楫银塘，红牙金缕，杯泛梨花冷。

燕子衔来相思字，道玉瘦、不禁春病。应蝶粉半销，鸦云斜坠，暗尘侵镜。

还省。香痕碧唾，春衫都凝。悄一似荼，玉肌翠帔，消得东风唤醒。

青杏单衣，杨花小扇，闲却晚春风景。最苦是、蝴蝶盈盈弄晚，一帘风静。
夏夜泛溪至南庄复回湖桑归
陆游（宋代）

不求奇骨可封侯，但喜枯肠不贮愁。
数点残灯沽酒市，一声柔橹采菱舟。
元知泽国偏宜夜，已就天公探借秋。
归过三更风露重，纱巾剩觉发飕飀。
壬子正月四日後圃行散四首
杨万里（宋代）

淡日微舒又急收，兜罗绵隔紫灯球。
更将数点无声雨，不湿人衣却湿头。
同持国宿寺太学官舍
江休复（宋代）

翳翳云月薄，冷冷雪风清。
学省夜岑寂，天街断人行。
广庭层阁险，寻廓步馀明。
松篠递遥响，如闻弦诵声。
悠悠子佩诗，讲座庙埃生。
迥就直舍休，亹亹谈道精。
心会境物融，泯然遗世营。
寒眠屡展转，寤言写素诚。
登蒲州逍遥楼
李隆基（唐代）

长榆息烽火，高柳静风尘。卜征巡九洛，展豫出三秦。

昔是潜龙地，今为上理辰。时平乘道泰，聊赏遇年春。

黄河分地络，飞观接天津。一览遗芳翰，千载肃如神。
谒韩先生书台次韵
陈祯（明代）

昌黎一去此山虚，却喜遗风尚绪馀。吟迹苔封微见字，坐痕云冷已无书。

乾坤有意来斯老，草木生香记后车。百世之师真我信，特从台下一抠趋。
泛舟自西海至万寿寺 其一
弘历（清代）

堤柳汀蒲带涨痕，蝉声嘒不厌清喧。麦庄十里轻舟疾，似泛江南烟雨村。
西湖明月引（寿云谷谢右司）
陈允平（宋代）

朝回花底晓星明。瑞烟凝。暖风轻。修禊湔裙，时节又闻莺。绰约岸桃堤柳近，波万顷，碧琉璃，镜样平。

仙翁佩襟秋水清。渺莲舟，浮翠瀛。御楼香近，东风里、吹下青冥。鲛缬围红，春在牡丹屏。日正迟迟人正酒，画帘外，一声声，卖放生。
摸鱼儿·岁华向晚
佚名（宋代）

岁华向晚，遥天布同云，霁雪轻飞。前村昨夜漏春光，楚梅先放南枝。叹东君运巧思。裁琼镂玉妆繁蕊。花中偏异。解向严冬逞芳菲。免使游蜂粉蝶戏。梁台上，汉宫里。殷勤仗、高楼羌管休吹。何妨留取凭阑干，大家吟玩欢醉。待明年，念芳草、王孙万里。归未得、仙源应是。又被花、开向天涯，泪洒东风对桃李。
临江晓行
真山民（宋代）

茅舍乱鸡声，疏林淡见星。
霜轻留草绿，雾暗失山青。
踪迹去来燕，交游聚散萍。
浮生原是客，不必恨飘零。
醉后苦热狂吟
姜特立（宋代）

休说唐装与晋装，一丝不挂谩风狂。登枝解衵不快意，脱帽露顶犹寻常。

我生惮暑老益甚，束缚冠屦如以桎梏置我旁。安得天风吹上雪山顶，凭陵大叫呼彼苍。

下臣尘世热欲死，愿借三冬塞空之白雪，十月陨物之繁霜。

阴崖已冻裂复裂，草木禽兽颠且僵。此时天上天下无暑气，姜子夜半独立方清凉。
孙莘老挽词四首
秦观（宋代）

月旦尝居第一评，立朝风采照公卿。
门生故吏知多少，尽向碑阴刻姓名。
听唱赤白桃李花
李益（唐代）

赤白桃李花，先皇在时曲。欲向西宫唱，西宫宫树绿。
观贾表之猎
吴则礼（宋代）

轩轩大鹰脑，落落饥鹘拳。
忽张六翮去，势拉淮南天。
贾侯实老俊，文字初著鞭。
平生坐高飞，孤吟饯流年。
收身事鞍马，未爱冕有蝉。
归来对名妾，含笑脱两鞬。
能复饭斗米，白眼捉彘肩。
玩世今种种，掉头羞乞怜。
侬也饱忧患，惯视跕跕茑。
浇寒一杯足，撑肠谢三鱣。
惟乐不可过，快臂乌号还。
径横铁如意，露顶催烹鲜。
绮罗香
陈著（宋代）

袅入风腔，清含露脉，声在丝丝烟碧。破暑吹凉，天付弄娇双腋。似恋恋、舞翠纤腰，断还续、忍相离拆。最欢时、微雨初晴，夕阳犹湿淡云隔。

新来多少怆感，心怕无情过马，攀条惊著。梦里妆台，休说听来曾昨。凝伫漫、番节笙音，暗自将、玉阑轻拍。问谁能、唤起陶潜，醉翁同赋却。
题中隐轩
王寂（金朝）

君不见严君平、梅子真，成都卜肆吴市门。
万人如海一身隐，外听车马争驰奔。
又不见介之推、屈大夫，绵山泽畔何区区。
孤高与世自冰炭，甘焚就溺捐微躯。
两公朝市大喧噪，二子山林更牢落。
混俗变姓良自欺，卖身买名何太错。
我则愿师白乐天，终身衮衮留司官。
伏腊粗给忧患少，妻孥饱煖身心安。
况有民社可行道，随分歌酒陶馀欢。
经邦论道不我责，除书破贼非吾干。
折腰束带莫耻五斗粟，犹胜元载胡椒八百斛。
一朝事败竟赤族，嗟尔安得为孤犊。
尘靴汗板莫厌时奔走，犹胜李斯相秦印如斗。
一朝祸起遭鞭杻，却思上蔡牵黄狗。
况知富贵不可求，侥求纵得终身忧。
不如中隐轩中，日日醉倒不省万事休。
同蔡抉辉夜月登侯岭
余寅亮（明代）

高寄嶙峋望远空，九天风露散溟濛。遥连碧落星堪指，拟泛秋槎路可通。

乍觉笑谈惊宿鹤，不知明月上枯桐。谁言子晋吹笙处，缥缈仙踪约略同。
谢卫太尉送新酒
曹勋（宋代）

君家冰玉传素风，瓮头色与冰玉同。
薰人气和喜屡接，入琖色轻看若空。
梅花破萼香澹澹，江天欲雪云蒙蒙。
坐客已醉复赞叹，头不岑岑常忆公。
野人家二首
潘玙（宋代）

枯藤伴椶屦，行到野人家。
细雨肥梅实，轻风动菜花。
村深难贳酒，客至旋煎茶。
笑说生涯事，栽桑与种麻。
宾学相传凡遇大比年则鹊来结巢士登科每如鹊育子之数因成一绝
梁鱼（明代）

凤鸟蹁跹舞绛檐，至和感物不须占。从今英俊多登第，分付飞禽育子添。
与沈方伯别岭南日约相会于钱塘至京口乃会赋此
游朴（明代）

珠江分守各天涯，北固西湖约未赊。万里征途同客况，九重虚席待皇华。

知君久拟千秋鉴，奉使真随八月槎。河鼓支机如可拾，不须西蜀问严家。
板桥杂记题词 其一
沈峄（清代）

红粉成灰怨未消，香魂无数哭前朝。低徊却忆江南梦，巷里分明旧板桥。
过龙居寺偶题寺有新取华严方结阁贮之 其一
王洋（宋代）

取意竹依窗密促，自开花照眼鲜明。老僧踏遍诸方路，花竹相看世外情。
海上和孟阳观伎诗次韵
李流芳（明代）

但能取醉莫论文，春色阑珊已十分。海上杨花空作雪，西陵松树蔼为云。

出船素面如纤月，倚槛红芳学茜裙。堪恨风流不同赏，斩新诗句亦输君。
感皇恩 其二 韩南涧生日
王千秋（宋代）

红消梅雨润。正榴花照眼，荷香成阵。炉薰炷芳烬。

记于门今日，长庚占庆。文摛艳锦。笑班扬、用字未稳。

果青云、快上黄扉，地□誉高英俊。

名盛。都期持橐，却借乘轺，布宣宽政。除书已进。归宠异，侍严近。

且金船满酌，云翘低祝，□此椿龄更永。任月斜、未放笙歌，翠桐转影。
隔岸
杨万里（宋代）

隔岸淮南树，中流渡北人。
数来无急务，一数一回新。
期颐堂
龚明之（宋代）

少年已自乐杯觞，种秫安排老醉乡。
试问几回供酒事，真成三万六千场。
车轩小饮呈坐中
曾巩（宋代）

二年委质系官次，一日偷眼看青山。
念随薄禄困垂首，似见故人羞满颜。
及门幸得二三友，把酒能共顷刻閒。
海鱼腥咸聊复进，野果酸涩谁能删。
谈剧清风生尘柄，气酣落日解带鐶。
瑰材壮志皆可喜，自笑我拙何由攀。
高情坐使鄙吝去，病体顿觉神明还。
简书皇皇奔走地，管库碌碌尘埃间。
功名难合若捕影，日月据易如循环。
不如饮酒不知厌，欲罢更起相牵扳。
渔家傲
杜安世（宋代）

疏雨才收淡泞天。微云绽处月婵娟。寒雁一声人正远。添幽怨。那堪往事思量遍。

谁道绸缪两意坚。水萍风絮不相缘。舞鉴鸾肠虚寸断。芳容变。好将憔悴教伊见。
雪夜怀赵存我碧澜潜心三昆仲
顾逢（宋代）

坐久冰生砚，无聊捻白髭。
友朋上心处，风雪打头时。
夜永孤灯共，天寒一雁知。
儿童来膝下，拨火觅蹲鸱。